*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Μαΐου 1984

περί εγκρίσεως του αντιπλημμυρικού προγράμματος στην κοιλάδα του Herault σύμφωνα με την οδηγία 79/174/ΕΟΚ

(Το κείμενο στη γαλλική γλώσσα είναι το μόνο αυθεντικό)

(84/285/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 79/174/ΕΟΚ του Συμβουλίου της 6ης Φεβρουαρίου 1979 σχετικά με το αντιπλημμυρικό πρόγραμμα στην κοιλάδα του Herault (1), και ιδίως το άρθρο 2,

Εκτιμώντας:

ότι η γαλλική κυβέρνηση ανακοίνωσε στις 7 Φεβρουαρίου 1984 το προαναφερθέν πρόγραμμα, διατυπωμένο σύμφωνα με την ανωτέρω οδηγία και συμπληρωμένο από το σημείωμα που διεβίβασε στην Επιτροπή την 1η Μαρτίου 1984· εντούτοις, πρέπει να θεωρείται ότι έχει διαγραφεί το σημείο ΙΙΙ του εν λόγω συμπληρωματικού σημειώματος·

ότι, λαμβάνοντας υπόψη τον συμπληρωματικό χαρακτήρα της κοινής δράσης που προβλέπεται στην οδηγία 79/174/ΕΟΚ, το πρόγραμμα αυτό προορίζεται για να συμπληρώσει το πρόγραμμα επιτάχυνσης της αναδιάρθρωσης και μετατροπής της αμπελοκαλλιέργειας σε ορισμένες μεσογειακές περιοχές της Γαλλίας, σύμφωνα με την οδηγία 78/627/ΕΟΚ (2) που εγκρίθηκε από την απόφαση 79/909/ΕΟΚ της Επιτροπής στις 18 Οκτωβρίου 1979 (3) ·

ότι το παρόν πρόγραμμα περιλαμβάνει όλες τις ενδείξεις που αναφέρονται στο άρθρο 3 της οδηγίας 79/174/ΕΟΚ· ότι, κατά συνέπεια, είναι δυνατόν να επιτευχθούν οι στόχοι της κοινής δράσης· ότι πρέπει, εντούτοις, η έγκριση του προγράμματος να προϋποθέτει τήρηση του όρου ότι το νερό που χρησιμοποιείται για αρδευτικούς σκοπούς δεν προορίζεται για την άρδευση των αμπέλων που υπάρχουν στη σχετική περιοχή·

ότι, σύμφωνα με το άρθρο 7 της οδηγίας 79/174/ΕΟΚ, είναι απαραίτητο να καθορισθούν, κατόπιν συμφωνίας με τη Γαλλική Δημοκρατία, οι λεπτομέρειες σχετικά με την περιοδική παροχή πληροφοριών, όσον αφορά την εξέλιξη του προγράμματος·

ότι η επιτροπή του ΕΓΤΠΕ εξέφρασε γνώμη σχετικά με τα χρηματοδοτικά θέματα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται το αντιπλημμυρικό πρόγραμμα στην κοιλάδα του Herault, σύμφωνα με την οδηγία 79/174/ΕΟΚ, το οποίο παρουσιάστηκε από τη γαλλική κυβέρνηση στις 7 Φεβρουαρίου 1984 και συμπληρώθηκε από το σημείωμά της την 1η Μαρτίου 1984.

2. Η έγκριση αυτή συνοδεύεται από τον όρο ότι το νερό για άρδευση, το οποίο καθίσταται διαθέσιμο μέσω των μέτρων που προβλέπονται στο πρόγραμμα, δεν χρησιμοποιείται για την άρδευση των αμπέλων που υπάρχουν στη σχετική περιοχή.

Άρθρο 2

Οι λεπτομέρειες για την περιοδική παροχή πληροφοριών από τη Γαλλική Δημοκρατία, σύμφωνα με το άρθρο 7 της οδηγίας 79/174/ΕΟΚ σχετικά με την εξέλιξη του προγράμματος, καθορίζονται ως εξής:

Η γαλλική κυβέρνηση παρουσιάζει κάθε έτος, πριν από την 1η Νοεμβρίου, έκθεση η οποία περιέχει τα ακόλουθα στοιχεία:

1. Στάδιο εξέλιξης των αντιπλημμυρικών έργων, όσον αφορά:

1.1. την κατασκευή του φράγματος υπερχείλισης,

1.2. τη διευθέτηση των αντιπλημμυρικών αναχωμάτων,

1.3. την εκκένωση των υδάτων με παρέκκλιση της ροής του Herault,

1.4. τα διάφορα έργα.

2. Όσον αφορά τις εργασίες ματατροπής του αμπελώνα:

2.1. τον αριθμό εκταρίων με τις πραγματοποιηθείσες εκριζώσεις,

2.2. τον εντοπισμό των εκτάσεων,

2.3. τον αριθμό εκταρίων με αρδευτικό δίκτυο,

2.4. τον εντοπισμό των εκτάσεων προς άρδευση (με ένδειξη αν η εκρίζωση έχει ήδη πραγματοποιηθεί ή πότε πρόκειται να πραγματοποιηθεί),

2.5. το συνολικό κόστος της άρδευσης.

3. Όσον αφορά τις καλλιέργειες αντικατάστασης:

3.1. τον αριθμό εκταρίων που προορίζονται για καλλιέργειες αντικατάστασης,

3.2. τον αριθμό εκταρίων με λαχανικά που καλλιεργούνται στο ύπαιθρο,

3.3. τον αριθμό εκταρίων με λαχανικά που καλλιεργούνται υπό κάλυψη,

3.4. τον αριθμό εκταρίων με φυτοκομικές καλλιέργειες,

3.5. τον αριθμό εκταρίων που καλλιεργούνται με σπόρους προς σπορά,

3.6. τον αριθμό εκταρίων που καλλιεργούνται με πρωτεϊνούχα φυτά (με αναφορά της τοποθεσίας των εκτάσεων).

Άρθρο 3

Η παρούσα απόφαση απευθύνεται στη Γαλλική Δημοκρατία.

Βρυξέλλες, 10 Μαΐου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 38 της 14. 2. 1979, σ. 18.

(2) ΕΕ αριθ. L 206 της 29. 7. 1978, σ. 1.

(3) ΕΕ αριθ. L 280 της 9. 11. 1979, σ. 32.